আইনস্টাইনের বিখ্যাত সূত্র E = mc^2 অনুসারে আমরা জানি শক্তির পরিমাপকে আমরা ভর হিসেবে পেতে পারি। একটি পরমাণুর নিউক্লিয়াসের যদি তেজস্ক্রিয় বিভাজন হয় তাহলে তা থেকে তেজস্ক্রিয় বিকিরণ নির্গত হয় এবং নিউক্লিয়াসটি কিছুটা ভর তথা শক্তি হারায়। কিন্তু বিকিরিত কণিকার নিশ্চল ভর এবং ভাঙ্গনের ফলে অবশিষ্ট নিউক্লিয়াসের মোট ভর যোগ করলে কিছুটা ভর কম পাওয়া যায়। যেটুকু ভর কম পাওয়া যায় তা আসলে বিকিরিত কণিকার গতিশক্তি হিসেবে বিদ্যমান থাকে। উদাহরণস্বরূপ: একটি তেজস্ক্রিয় ইউরেনিয়াম পরমাণু হতে একটি আলফা কণিকা নিঃসৃত হয়ে তা একটি থোরিয়াম নিউক্লিয়াসে পরিণত হতে পারে। তবে উৎপন্ন আলফা কণিকা এবং থোরিয়াম নিউক্লিয়াসের মোট ভর প্রাথমিক ইউরেনিয়াম নিউক্লিয়াসটির চেয়ে কম পাওয়া যায়। যেটুকু কম পাওয়া যায় সে্টুকু বিকিরিত আলফা কণিকার গতিশক্তি হিসেবে বিদ্যমান থাকে।